钦定古今图书集成/明伦汇编/氏族典/第066卷 > 《苏州府志》 > 朱桓
## 钦定古今图书集成/明伦汇编/氏族典/第066卷 > 《苏州府志》 > 朱桓

按《吴志朱桓传》：“桓字休穆，吴郡吴人。孙权为将军，桓
给事幕府，除馀姚长，迁荡寇校尉，后代周泰为濡须
督。黄武元年，魏曹仁步骑数万奄至，桓偃旗鼓，外示
虚弱，以诱致仁。仁遣其子泰攻濡须城，分遣将军常
雕、王双等别袭中洲。中洲者，部曲妻子所在也。桓部
兵将击雕等，身自拒泰，泰烧营而退，遂枭雕，生掳双”，
封嘉兴侯，迁奋武将军，领彭城相。黄龙元年，拜前将
军，领青州牧。桓性护前，耻为人下，每临敌交战，节度
不得自由，辄嗔恚愤激。然轻财贵义，爱养吏士，赡护
六亲。及桓疾困，举营忧戚。赤乌元年卒。子异嗣。